Ο **Γκιούλα Ζέγκελερ** (ουγγρικά: *Zsengellér Gyula*, 27 Δεκεμβρίου 1915 – 29 Μαρτίου 1999) ήταν Ούγγρος ποδοσφαιριστής και προπονητής. Θεωρείται ως ένας από τους καλύτερους Ούγγρους ποδοσφαιριστές όλων των εποχών, περισσότερο γνωστός για τη συμμετοχή του στην τελική φάση του Παγκοσμίου Κυπέλλου 1938 με την Εθνική Ουγγαρίας, όπου αναδείχθηκε δεύτερος σκόρερ της διοργάνωσης.

Ποδοσφαιρική καριέρα
--------------------

### Καριέρα σε συλλόγους

Ο αδελφός του Ζέγκελερ ήταν διοικητής χωροφυλακής στο Σαλγκοταριάν. Αγαπούσε το ποδόσφαιρο και συχνά έστελνε τους χωροφύλακες του να παίξουν. Ο Ζέγκελερ παρακολούθησε το γυμνάσιο και μόλις τελείωνε ο χρόνος διδασκαλίας, έτρεχε ήδη να παίξει ποδόσφαιρο, συχνά με τους χώροφύλακες. 
Ξεκίνησε την καριέρα του στην Ουγγρική Εθνική Αμυντική Ένωση (MOVE) *Cegléd Sports Association* στην ομάδα της πόλης του το 1929–30, ενώ το 1931 συνέχισε στη Σαλγκοταριάνι ΜΤΚ το 1931 αγωνιζόμενος στο περιφερειακό πρωτάθλημα της τρίτης κατηγορίας. Η ομάδα κέρδισε την άνοδο την επόμενη χρονιά στη δεύτερη κατηγορία και την τρίτη χρονιά ο Ζέγκελερ καθιερώθηκε σημειώνοντας 14 τέρματα σε 10 αγώνες πρωταθλήματος. Με τη Σαλγκοταριάνι κατέκτησε δύο τίτλους περιφερειακού πρωταθλήματος, το 1933 και το 1935 κερδίζοντας την άνοδο στην πρώτη κατηγορία στη δεύτερη περίπτωση. Η ομάδα υποβιβάστηκε το ερχόμενο καλοκαίρι, ο Άμπελ (Ábel, όπως αποκαλούνταν) σημείωσε 19 γκολ σε 24 αγώνες και το ενδιαφέρον για το ταλέντο του από μεγάλες ομάδες ήταν άμεσο. Το 1936 μετακινήθηκε στην Ούιπεστ στην οποία έμεινε 11 χρόνια. Το 1939 κατέκτησε το Κύπελλο Μιτρόπα, όπου ήταν και πρώτος σκόρερ της διοργάνωσης με 9 τέρματα. Την ίδια χρονιά αναδείχθηκε ποδοσφαιριστής της χρονιάς στην Ουγγαρία.

Ήταν ένας από τους καλύτερους παίκτες της περιόδου μεταξύ των δύο Παγκοσμίων Πολέμων, κερδίζοντας την αναγνώριση των άλλων με τα εξαιρετικά περάσματά του. Είχε μία αξέχαστη σκηνή όταν πέρασε τη μπάλα στον Φέρεντς Πούσκας, ο οποίος έπαιξε για πρώτη φορά στην εθνική ομάδα το 1945 (και σημείωσε το πρώτο του διεθνές του γκολ), φωνάζοντας: "Öcsi, πυροβόλησε!" Αγωνίστηκε με επιτυχία στις τρεις κεντρικές από τις πέντε θέσεις της επίθεσης αλλά διακρίθηκε περισσότερο στη θέση του κεντρικού επιθετικού.

Τεχνικά λαμπρός, εξυπνότερος από τον μέσο όρο, με πλεονεκτική σωματική διάπλαση, ήταν ένας αμφιδέξιος (τυπικά δεξιοπόδαρος) και ευέλικτος παίκτης χάρη στην τακτική του αυστηρότητα. Έμεινε στην ιστορία με το παρατσούκλι «Καθηγητής» για τις γνώσεις του στα Λατινικά και τα Γαλλικά. Έγινε διάσημος για τα αστραπιαία κόλπα του, τα εκρηκτικά του άλματα. Η ικανότητα σκοραρίσματος ήταν κορυφαία, ενώ διέθετε εξαιρετική νοημοσύνη στην κατανόηση των παιχνιδιών. Οι γνώσεις του ήταν τόσο περίπλοκες που μια τουρκική εφημερίδα τον ονόμασε *Paganini* (Παγκανίνι, από τον Ιταλό συνθέτη) του ποδοσφαίρου.
Συμμετείχε σε 325 παιχνίδια της πρώτης κατηγορίας του πρωταθλήματος Ουγγαρίας και σημείωσε 387 γκολ την περίοδο 1935 ως 1947. Είναι στην τρίτη θέση των σκόρερ όλων των εποχών στο πρωτάθλημα πρώτης κατηγορίας της Ουγγαρίας.

Ήταν πρώτος σκόρερ του πρωταθλήματος Ουγγαρίας για πέντε αγωνιστικές περιόδους: 1938, 1939, 1943, 1944 και τη θερινή περίοδο του 1945. Επίσης ήταν πρώτος σκόρερ των ευρωπαϊκών πρωταθλημάτων δύο φορές (επίτευγμα αντίστοιχο με το Χρυσό Παπούτσι) το 1939 σημειώνοντας 56 τέρματα σε μόλις 26 αγώνες και το 1945 με 46 τέρματα. Το 1945 ήταν και πρώτος σκόρερ στον κόσμο σε επίσημους αγώνες με 59 γκολ. Το 1937 ήταν δεύτερος σκόρερ με 35 γκολ χάνοντας την πρώτη θέση για ένα γκολ, ενώ το 1946 σημείωσε 51 τέρματα στο πρωτάθλημα αλλά δεν ήταν αρκετά για τον τίτλο του πρώτου σκόρερ που πήγε στον Φέρεντς Ντέακ με το ακατάρριπτο ρεκόρ Ευρώπης των 66 γκολ. Με την Ούιπεστ σημείωσε 415 τέρματα σε 350 επίσημους αγώνες και συνολικά 747.

Το 1947 πήρε άδεια να αγωνιστεί στο εξωτερικό και τα δύο πρώτα χρόνια αγωνίστηκε στην ιταλική Ρόμα. 
Την περίοδο 1949–50 αγωνίστηκε με την Ανκόνα με την παραγωγική του ικανότητα να έχει μειωθεί σημαντικά. Τον Αύγουστο του 1950 εντάχθηκε, μαζί με άλλους παίκτες Ουγγρικής καταγωγής σε μια ομάδα που ονομαζόταν *Hungaria FbC Roma*, η οποία είχε έδρα στην *Cinecittà* και την οποία οι εφημερίδες της εποχής ανέφεραν επίσης ως IRO (ακρωνύμιο του Διεθνούς Οργανισμού Προσφύγων): η ομάδα δεν έπαιξε ποτέ επίσημους αλλά μόνο φιλικούς αγώνες και ο Ζέγκελερ ήταν παίκτης-προπονητής. Σε περιοδεία στη Νότια Αμερική το ενδιαφέρον στην Κολομβία τον οδήγησε στη μεταγραφή στην Ντεπορτίβο Σαμάριος την περίοδο 1951–52, στη χρυσή εποχή του ποδοσφαίρου της χώρας. Σε αγώνα της Ντεπορτίβο με την Ουνιβερσιτάντ για το πρωτάθλημα το 1951 σημείωσε 6 γκολ στη νίκη με 12–1, επίδοση ρεκόρ σε αγώνα πρωταθλήματος πρώτης κατηγορίας για την Κολομβία που παραμένει. Καθ' όλη τη διάρκεια της καριέρας του σημείωσε 611 τέρματα σε 649 επίσημους αγώνες, μεταξύ των οποίων 490 σε αγώνες πρωταθλήματος.
Συμπεριλαμβανομένων και των φιλικών το γενικό σύνολο είναι 1.076 γκολ σε 961 αγώνες. Είναι στους 15 καλύτερους σκόρερ της επιπέδου πρώτης κατηγορίας πρωταθλήματος όλων των εποχών με 416 τέρματα και έβδομος καλύτερος σκόρερ όλων των εποχών στα πρωταθλήματα της πρώτης εθνικής κατηγορίας.

### Διεθνής καριέρα

Η πρώτη του διεθνής συμμετοχή έγινε στις 2 Δεκεμβρίου 1936, όταν η Εθνική Ουγγαρίας έχασε με 6–2 από την Αγγλία. Συνολικά είχε 39 συμμετοχές με την εθνική ομάδα της χώρας του, σκοράροντας 32 γκολ. Ήταν από τους πρωταγωνιστες του Παγκοσμίου Κυπέλλου του 1938, όπου αναδείχθηκε τρίτος σκόρερ της διοργάνωσης με 5 τέρματα και συμπεριλήφθηκε στην καλύτερη ομάδα. Έχοντας σκοράρει ένα γκολ σε κάθε ένα από τους τρεις πρώτους αγώνες σημείωσε δύο τέρματα στον ημιτελικό με αντίπαλο τη Σουηδία (αποτέλεσμα 5–1), όμως στον τελικό η Ιταλία ήταν ανωτέρη και επικράτησε με 4–2. Σε συνέντευξή του το 1990 ο Ζέγκελερ απέδωσε τη ήττα στις συνεχείς αλλαγές σύνθεσης της Ουγγαρίας που παρά το γεγονός ότι νικούσε, ο προπονητής της δεν διατήρησε την ίδια ενδεκάδα σε κανένα αγώνα. Τον Οκτώβριο της ίδιας χρονιάς συμμετείχε ως μέλος της Μικτής Ευρώπης με αντίπαλο την Αγγλία στο Χάιμπουρι με αφορμή την 75η επέτειο της Ποδοσφαιρική Ομοσπονδία την Αγγλίας (νικήτρια η Αγγλία με 3–0).

Είναι στην όγδοη θέση των σκόρερ όλων των εποχών με την Εθνική Ουγγαρίας. Η μεγαλύτερη ήττα της Εθνικής Ελλάδας ήταν από εκείνη την Ουγγαρία για τα προκριματικά του Παγκοσμίου Κυπέλλου του 1938 με 11–1, συνάντηση όπου ο Ζέγκελερ πέτυχε πέντε τέρματα.

Η εθνική Ουγγαρίας το 1939. Ο Ζέγκελερ είναι όρθιος, τρίτος από δεξιά

Προπονητής
----------

Μετά την ολοκλήρωση της καριέρας του ως ποδοσφαιριστής, συνέχισε ως προπονητής, δουλεύοντας κυρίως σε Ιταλία και Κύπρο. Κέρδισε το πρωτάθλημα Κύπρου 1953–54 με τον Πεζοπορικό και το Κύπελλο Κύπρου 1975–76 με τον ΑΠΟΕΛ.

Το 1956 η Κυπριακή Ομοσπονδία Ποδοσφαίρου (ΚΟΠ) αποφάσισε να λάβει μέρος η Μικτή Κύπρου (τότε δεν υπήρχε ακόμη Εθνική Κύπρου) στα προκριματικά του Παγκοσμίου Κυπέλλου 1958. Η ομάδα είχε να συσταθεί από το 1954. Τον Ιανουάριο του 1957 η ΚΟΠ όρισε τον Γκιούλα Ζέγκελερ, τότε προπονητή του Πεζοπορικού, ως προπονητή της Μικτής Κύπρου. Προπόνησε την ομάδα 3 φορές τον Φεβρουάριο του 1957, όμως τα παιχνίδια ματαιώθηκαν λόγω της επιδείνωσης της πολιτικής κατάστασης στην Κύπρο και η μικτή Κύπρου διαλύθηκε (συστάθηκε ξανά το 1960 ως Εθνική Κύπρου). Συνέχισε την προπονητική του καριέρα σε άλλες ομάδες.

Το 1998 βραβεύτηκε στο Μόναχο από την IFFHS ως τρίτος καλύτερος σκόρερ στην ιστορία της πρώτης κατηγορίας πρωταθλήματος σε όλο τον κόσμο, πίσω από τους συμπατριώτες του Φέρεντς Πούσκας (511 τέρματα) και Ίμρε Σλόσσερ (417 τέρματα). Τα τελευταία χρόνια της ζωής του κατοικούσε στην Κύπρο, όπου και απεβίωσε το 1999 σε ηλικία 83 ετών και ετάφη.  Η κόρη και ο γιος του πήγαν τα λείψανά του στην Ουγγαρία το 2013 στη γενέτειρά του.

Στατιστικά στοιχεία καριέρας
----------------------------

| Ομάδα | Περίοδος | Επίσημοιαγώνες | Φιλικοίαγώνες | Σύνολο |
| --- | --- | --- | --- | --- |
| αγώνες | γκολ | αγώνες | γκολ | αγώνες | γκολ |
| Σαλγκοταριάνι ΒΤΚ | 1931—1936 | 102 | 81 | 7+ | 7 | 109+ | 88 |
| Ούιπεστ ΦΚ | 1936—1947 | 350 | 415 | 201+ | 332 | 551+ | 747 |
| ΑΣ Ρόμα | 1947—1949 | 34 | 6 | 12 | 19 | 46 | 25 |
| ΟΣ Ανκόνα 1905 | 1949—1950 | 30 | 18 | - | - | 30 | 18 |
| Ντεπορτίβο Σαμάριος | 1951—1952 | 39 | 24 | 4 | 5 | 43 | 29 |
| Ατλέτικο Μπουκαραμάνγκα | 1953 | 2 | 0 | - | - | 2 | 0 |
| Πεζοπορικός | 1957 | - | - | 7 | 5 | 7 | 5 |
| Άλλες ομάδες | 1942—1953 | - | - | 10 | 13 | 10 | 13 |
| Εθνική Ουγγαρίας | 1936—1947 | 39 | 32 | 71+ | 84 | 110+ | 116 |
| Εθνική Ουγγαρίας Β | 1936—1940 | 2 | 1 | - | - | 2 | 1 |
| Εθνική Ουγγαρίας Κ-18 | 1933 | 1 | 0 | - | - | 1 | 0 |
| Βόρεια Ουγγαρία | 1932—1935 | 14 | 7 | - | - | 14 | 7 |
| Επιλογή Σαλγκοταριάν | 1932 | 1 | 0 | - | - | 1 | 0 |
| Επιλογή Τσέγκλεντ | 1942 | 1 | 1 | - | - | 1 | 1 |
| Επιλογή Βουδαπέστης | 1938—1947 | 18 | 10 | - | - | 18 | 10 |
| Πανεπιστημιακή ομάδα Ουγγαρίας | 1935 | 4 | 6 | - | - | 4 | 6 |
| Επιλογή πρωταθλήματος | 1936 | 1 | 1 | - | - | 1 | 1 |
| Επιλογές ερασιτεχνών | 1934—1936 | 7 | 7 | - | - | 7 | 7 |
| Επιλογή Στρατού | 1942 | 1 | 2 | - | - | 1 | 2 |
| Μικτή Ευρώπης | 1937—1938 | 3 | 0 | - | - | 3 | 0 |
| Σύνολα | 649 | 611 | 312+ | 465 | 961+ | 1.076 |

Πηγή : RSSSF - Guyla Zsengellér (2023)

Τίτλοι και διακρίσεις
---------------------

**Σαλγκοταριάνι ΜΤΚ**

* Πρωτάθλημα τρίτης κατηγορίας Ουγγαρίας : 1933
* Πρωτάθλημα δεύτερης κατηγορίας Ουγγαρίας : 1935

**Ούιπεστ**

* Πρωτάθλημα Ουγγαρίας (4) : 1939, 1945, 1946 και 1947
* Κύπελλο Μιτρόπα : 1939

**Ατομικές διακρίσεις**

* Καλύτερος ποδοσφαιριστής της χρονιάς στην Ουγγαρία : 1939
* Κορυφαίος σκόρερ στο Κύπελλο Μιτρόπα : 1939
* Κορυφαίος σκόρερ στο ουγγρικό πρωτάθλημα (5) : 1938 (31 γκολ), 1939 (56 γκολ), 1943 (26 γκολ), 1944 (33 γκολ) και 1945 (36 γκολ)
* Καλύτερη ομάδα του Παγκοσμίου Κυπέλλου του 1938
* Παγκόσμιο Κύπελλο 1938 : δεύτερος σκόρερ

Δείτε επίσης
------------

* Κατάλογος ποδοσφαιριστών ανδρών με 500 ή περισσότερα γκολ
* Κατάλογος ποδοσφαιριστών με τα περισσότερα τέρματα πρωταθλήματος

Παραπομπές
----------

1. ↑  «World Cup golden boot: What are the tiebreakers for top goalscorer award?». Αρχειοθετήθηκε από το πρωτότυπο στις 19 Δεκεμβρίου 2022. Ανακτήθηκε στις 19 Δεκεμβρίου 2022.
2. 1 2  «ΣΑΝ ΣΗΜΕΡΑ». *www.sigmalive.com*. 22 Δεκεμβρίου 2012. Αρχειοθετήθηκε από το πρωτότυπο στις 18 Αυγούστου 2017. Ανακτήθηκε στις 18 Αυγούστου 2017.
3. 1 2 3  «Prolific Scorers Data - Gyula Zsengellér - Additional Data». Αρχειοθετήθηκε από το πρωτότυπο στις 21 Ιουλίου 2023. Ανακτήθηκε στις 14 Ιουλίου 2023.
4. ↑  «Guyla Zsengellér 1933-34». Αρχειοθετήθηκε από το πρωτότυπο στις 10 Αυγούστου 2020. Ανακτήθηκε στις 20 Δεκεμβρίου 2020.
5. 1 2  «Ábel, aki világsztár lett a Mondialon». Αρχειοθετήθηκε από το πρωτότυπο στις 3 Οκτωβρίου 2023. Ανακτήθηκε στις 3 Οκτωβρίου 2023.
6. ↑  «I NOSTRI PALLONI D'ORO DAL 1900 AL 2022». Αρχειοθετήθηκε από το πρωτότυπο στις 19 Σεπτεμβρίου 2023. Ανακτήθηκε στις 19 Σεπτεμβρίου 2023.
7. ↑  «Guyla Zsengellér». Ανακτήθηκε στις 2 Σεπτεμβρίου 2020.
8. 1 2  «Gyula Zsengellér was born 102 years ago». Αρχειοθετήθηκε από το πρωτότυπο στις 7 Απριλίου 2022. Ανακτήθηκε στις 7 Απριλίου 2022.
9. ↑  «Hungary 1930s». Αρχειοθετήθηκε από το πρωτότυπο στις 6 Αυγούστου 2021. Ανακτήθηκε στις 6 Αυγούστου 2021.
10. 1 2  «107 ÉVE SZÜLETETT ZSENGELLÉR GYULA». Αρχειοθετήθηκε από το πρωτότυπο στις 3 Οκτωβρίου 2023. Ανακτήθηκε στις 3 Οκτωβρίου 2023.
11. 1 2  «Poussières d'étoiles : Gyula « Le Professeur » Zsengellér». Αρχειοθετήθηκε από το πρωτότυπο στις 8 Φεβρουαρίου 2023. Ανακτήθηκε στις 8 Φεβρουαρίου 2023.
12. 1 2  «SZÁZ ÉVE SZÜLETETT PUSKÁS ÖCSI ELKERESZTELŐJE». Αρχειοθετήθηκε από το πρωτότυπο στις 31 Ιανουαρίου 2024. Ανακτήθηκε στις 31 Ιανουαρίου 2024.
13. 1 2  «Gyula Zsengellér: un goleador nato». Αρχειοθετήθηκε από το πρωτότυπο στις 7 Δεκεμβρίου 2022. Ανακτήθηκε στις 7 Δεκεμβρίου 2022.
14. ↑  «ZSENGELLÉR GYULA PÁLYAFUTÁSA». Ανακτήθηκε στις 2 Σεπτεμβρίου 2020.
15. ↑  «Zsengellér: „A rossz összeállítás miatt nem nyertük meg a vb-t"». Αρχειοθετήθηκε από το πρωτότυπο στις 4 Αυγούστου 2020. Ανακτήθηκε στις 2 Σεπτεμβρίου 2020.
16. ↑  «MILESTONE 300 FOR ROBERT LEWANDOWSKI !». Αρχειοθετήθηκε από το πρωτότυπο στις 14 Μαΐου 2022. Ανακτήθηκε στις 24 Μαΐου 2022.
17. 1 2  «Los húngaros que hacían más goles que Messi y que Cristiano». Αρχειοθετήθηκε από το πρωτότυπο στις 24 Ιανουαρίου 2024. Ανακτήθηκε στις 24 Ιανουαρίου 2024.
18. ↑  «Hungary - All-Time Topscorers». Ανακτήθηκε στις 8 Φεβρουαρίου 2021.
19. ↑  «A Magyar Nemzeti Labdarúgó Bajnokság gólkirályai (1926-1950)». Ανακτήθηκε στις 3 Σεπτεμβρίου 2020.
20. ↑  «European Topscorers by season». Ανακτήθηκε στις 27 Μαρτίου 2020.
21. ↑  «Since 1900 Year Topscorers». Αρχειοθετήθηκε από το πρωτότυπο στις 12 Νοεμβρίου 2017. Ανακτήθηκε στις 28 Φεβρουαρίου 2021. CS1 maint: Unfit url (link)
22. 1 2 3 4 5  «ÁBEL ÖRÖK ÁLMA MAGYAR FÖLDBEN - ÚJRATEMETTÉK ZSENGELLÉR GYULÁT». Αρχειοθετήθηκε από το πρωτότυπο στις 31 Ιανουαρίου 2024. Ανακτήθηκε στις 31 Ιανουαρίου 2024.
23. ↑  Ruiz M. Juan Guillermo (27 Δεκεμβρίου 2011). «Un día como hoy en el fútbol: Diciembre 27». GolGolGol Fútbol. Αρχειοθετήθηκε από το πρωτότυπο στις 21 Φεβρουαρίου 2013. Ανακτήθηκε στις 18 Αυγούστου 2017.
24. ↑  «HISTORIA 1951». Αρχειοθετήθηκε από το πρωτότυπο στις 23 Δεκεμβρίου 2004. Ανακτήθηκε στις 14 Απριλίου 2021. CS1 maint: Unfit url (link)
25. ↑  «Who scored the most goals in history?». Αρχειοθετήθηκε από το πρωτότυπο στις 14 Ιουλίου 2023. Ανακτήθηκε στις 28 Νοεμβρίου 2021.
26. ↑  «RSSSF : Prolific Scorers Data». Ανακτήθηκε στις 19 Ιανουαρίου 2024.
27. ↑  «Federação lista 16 maiores artilheiros da história contando apenas gols em torneios nacionais relevantes». Αρχειοθετήθηκε από το πρωτότυπο στις 13 Απριλίου 2023. Ανακτήθηκε στις 13 Απριλίου 2023.
28. ↑  «Hungary - Record International Players». Ανακτήθηκε στις 8 Ιουνίου 2022.
29. ↑  «FIFA : 1938 FIFA World Cup France™». Ανακτήθηκε στις 22 Μαΐου 2021.
30. ↑  «FIFA World Cup All Star teams». Αρχειοθετήθηκε από το πρωτότυπο στις 30 Ιουνίου 2016. Ανακτήθηκε στις 27 Μαΐου 2020. CS1 maint: Unfit url (link)
31. ↑  «AZ ELSŐ CÍMVÉDÉS, AZ ELSŐ MAGYAR EZÜSTÉREM». Αρχειοθετήθηκε από το πρωτότυπο στις 28 Ιανουαρίου 2024. Ανακτήθηκε στις 28 Ιανουαρίου 2024.
32. ↑  «MUSSOLININ MÚLT AZ 1938-AS MAGYAR VB-ARANY?». Αρχειοθετήθηκε από το πρωτότυπο στις 24 Ιανουαρίου 2024. Ανακτήθηκε στις 28 Ιανουαρίου 2024.
33. ↑  «FFT: ZSENGELLÉR GYULA AZ EURÓPA-VÁLOGATOTTBAN». Ανακτήθηκε στις 30 Ιανουαρίου 2024.
34. ↑  «England 3 Rest of Europe 0 [2-0]». Ανακτήθηκε στις 30 Ιανουαρίου 2024.
35. ↑  «Ρετρό ποδοσφαιρικοί αγώνες». Ανακτήθηκε στις 8 Φεβρουαρίου 2021.
36. ↑  Παπαδάκης, Μικαέλο (3 Απριλίου 2011). «To ποδόσφαιρο στα χρόνια της ΕΟΚΑ» (PDF). *Η Καθημερινή*. σελ. 6. Αρχειοθετήθηκε από το πρωτότυπο (PDF) στις 18 Αυγούστου 2017. Ανακτήθηκε στις 18 Αυγούστου 2017.
37. ↑  «THE DAY WHEN HUNGARY'S STRIKING GREATS WERE RECOGNISED!». Αρχειοθετήθηκε από το πρωτότυπο στις 31 Αυγούστου 2019. Ανακτήθηκε στις 31 Αυγούστου 2019.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Γκιούλα Ζέγκελερ** |

* Γκιούλα Ζέγκελερ στη FIFA (αρχειοθετημένος) (Αγγλικά)Edit on Wikidata

* Γκιούλα Ζέγκελερ's προφίλ παίκτη στο National-Football-Teams.comEdit on Wikidata
* Μελετίου, Γιώργος (2011). *Κυπριακό ποδόσφαιρο 1900-1960*. Λευκωσία: Power Publishing. σελ. 250, 257. ISBN 978-9963-688-87-6.
* ZSENGELLÉR GYULA KIÁLLÍTÓ TEREM - Μουσείο Γκιούλα Ζέγκελερ (Ουγγρικά)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 3666150264374705860009
* LCCN: n2017046515
* ISNI: 0000 0004 9722 611X

 |

 |

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |